钦定古今图书集成/理学汇编/经籍典/第188卷 > 李琪王霸世纪 > 序晋霸襄纪
## 钦定古今图书集成/理学汇编/经籍典/第188卷 > 李琪王霸世纪 > 序晋霸襄纪

齐孝公不能率桓之业，晋襄公能继文之统。孝公之
初，宋有抑齐之志；襄公之初，秦怀驾晋之谋，宋启甗
之争，秦寻殽之衅，皆争霸之端也。孝公不能抗宋，而
襄公首能挫秦，此晋之所以未失霸，则殽之功当大
书之，与城濮等可也。《秦誓》曰：“晋襄公帅师败殽。”而《春
秋》不书君，将独言晋人，是特削之也。夫殽之战，《春秋》
亦幸晋有功矣，何遒削之邪？曰：幸之者夷，不偪华以
权之未失也；削之者丧，不兴戎以义之不可也。岂可
以小功妨大义乎？虽然，襄公复霸，则实由于此。文公
方没，三强并兴，秦雄西陲，狄狃北师，楚张于南，苟纵
一敌，则晋霸去矣。襄公夏战殽以却秦，秋败箕以剪
狄，冬伐许以离楚，一年之间，三敌悉退，亦可谓有霸
者之略，此其能继文者也。苟有霸者之略，则襄之烈
何谓仅止乎此？曰：“外患既息，举动即异，伐卫则损威
矣，会公孙敖则毁烈矣，士縠主盟则权散矣，阳处父
救江则谋怠矣。越一二载，事不逮初，况能持久哉！”是
以君子不贵速成而图全于其终，不志小利而宅虑
于其远。襄公之规模又浅于文公甚矣。